རྡོ་རྗེ་དྲིལ་བུ་བཟུང་སྟེ་ཇི་སྲིད་སོགས་ཀྱིས་གསོལ་བ་གདབ་ཅིང་། ལངས་ལ་མིག་རྐང་བྱིན་གྱིས་བརླབས་ནས་དབང་ལྡན་དུ་བགེགས་ལ་བཀའ་བསྒོ་ཞིང་། གཡས་བརྐྱང་ལ་སོགས་པའི་གར་གྱི་བཀོད་པ་ཐམས་ཅད་བྱ་བར་བཤད་དོ། །ཁང་པ་བྱིན་བརླབ་ཀྱི་སྐབས་སུ་རྗེ་བཙུན་རྩེ་མོས། རྡོ་རྗེ་སེམས་དཔའ་ཡུམ་དང་བཅས་པར་གསུངས་པ་ལ་ཁྱེད་ཀྱིས་ཡུམ་ཆད། རྡོ་རྗེ་དྲིལ་བུ་གཙོ་བོ་ཡབ་ཡུམ་དུ་བསྐྱེད་པ་ནོར་ཏེ། རྗེ་བཙུན་རྩེ་མོས་རྡོ་རྗེ་དྲིལ་བུ་ཡང་དེ་ཁོ་ན་ཉིད་ལྟར་བསྒོམས་ལ་ཞེས་དང་། བཟང་པོ་ཡོངས་བཟུང་ལས་ཀྱང་། རྡོ་རྗེ་དྲིལ་བུ་ལ་ལྷ་དགོད་ཚུལ་རྒྱས་པར་གསུངས་པས་དེ་དག་བྱ་དགོས་ཀྱི། གཞན་གྱིས་མི་རུང་ངོ་། །ས་ལྷ་སྟ་གོན་ཚར་མ་ཁད་གཞན་དང་བསྟུན་ནས་ལྷ་སྟ་གོན་བྱེད་པ་ནོར་ཏེ། བཟང་པོ་ཡོངས་བཟུང་ལས། ས་ལྷ་སྟ་གོན་ཚར་ནས། ལུས་ཁྲུས་བྱ་ཞིང་དྲི་ཡིས་བྱུག །ཇི་སྙེད་འབར་བའི་རྒྱན་གྱིས་བརྒྱན། །སེར་པོའི་གོས་ནི་བགོས་ནས་ནི། །ཕྱི་དྲོའི་དུས་སུ་འཇུག་པར་བྱ། །དྲི་དང་མེ་ཏོག་གཅལ་བཀྲམ་པའི། །དཀྱིལ་འཁོར་དབུས་སུ་འདུག་བྱ་སྟེ། །ཞེས་པ་ནས། རྭ་བའི་སྔགས་དང་ཕྱག་རྒྱའོ། །ཞེས་པའི་བར་གསུངས་པའི་དོན། རྗེ་བཙུན་རྩེ་མོས་རང་དཀྱིལ་འཁོར་གྱི་ས་གཞིའི་དབུས་སུ་འདུག ཕྱོགས་བཞིར་སློབ་མ་བཞི་བཞག་ནས་སྒྲུབ་ཐབས་རྒྱས་པར་བསྒོམ། དེང་དུས་བདག་ཚེ་སོགས་ཀྱི་སྤྲོ་བ་བསྐྱེད། སློབ་མ་རྣམས་ཀྱིས། དེ་བཞིན་གཤེགས་པ་ཀུན་ཞི་བ། སོགས་ཀྱིས་གསོལ་བ་གདབ། ལངས་ཏེ་ང་རྒྱལ་གཟུང་། དཀྱིལ་འཁོར་བཏེག རྭ་གུར་སོགས་ཀྱིས་བསྲུང་། ཕུར་པ་གདབ་པ་སོགས་སྟ་གོན་གྱི་སྔོན་འགྲོར་གསུངས་པས་དེ་ཐམས་ཅད་ཆད་པས་ཆེས་ནོར་རོ། །བུམ་པ་སྟ་གོན་གྱི་ལས་བུམ་དུ་བདུད་རྩི་འཁྱིལ་པ་སྔར་བཞིན་གསལ་བཏབ་ཅེས་དང་། གོང་དུ་བདུད་རྩི་འཁྱིལ་པ་གཡས་རྡོ་རྗེ་གདེངས་པ་འཛིན་པ་ཞེས་ནོར་ཏེ། བདུད་རྩི་འཁྱིལ་པའི་གཡས་ཀྱི་ཕྱག་མཚན་རྡོ་རྗེ་གདེངས་པ་ཡིན་ན། ལས་བུམ་གྱི་མཚན་མ་ལའང་དེ་གཉིས་ཀ་བྲི་མོད། སྣ་ཚོགས་རྡོ་རྗེ་བྲི་ཞེས་པས་ཅི་ཞེས་བྱ། དེས་ན་ལས་བུམ་གྱི་བསྐྱེད་ཆོག་གོང་འོག་གཉིས་ཀར་བདུད་རྩི་འཁྱིལ་པ་མན་ངག་ལུགས་ཀྱི་དབང་ཆུ་ལྟར་བསྐྱེད། སྲུང་འཁོར་གྱི་བགེགས་མཐར་བྱེད་མི་བསྐྱེད། མཆོད་བསྟོད་བྱས་ནས་ལྷ་རྣམས་ཞུ་བའི་ཆུར་བསྒོམས་པ་མན་ངག་ལུགས་ཀྱི་དབང་ཆུ་སོགས་ལས་བཤད་མོད། འདི་པའི་ལུགས་ལ་ནོར་ཏེ། རྗེ་བཙུན་རྩེ་མོས། དུང་ཆོས་ཀྱི་ཆུ་ཐིགས་རེ་བུམ་པ་ཀུན་དུ་བླུགས་པས་གཙོ་བོ་ཡབ་ཡུམ་ལ་སོགས་པའི་ལྷ་ཐམས་ཅད་འོད་དུ་ཞུ་བར་བསྒོམས་ལ་མཆོད་པས་མཆོད་དོ། །ཞེས་པ་དང་འགལ་བའི་ཕྱིར་རོ། །སློབ་མ་སྟ་གོན་ལ། འདི་པའི་ལུགས་ལ་མྱང་འདས་ཀྱི་བསམ་པ་བསྐྱེད་པར་མ་བཤད། སྲུང་བ་ལ་རྗེ་བཙུན་རྩེ་མོས་མས་རིམ་དང་ཡས་རིམ་གཉིས་ཀ་བཤད་པ་ལས། ཁྱེད་ཀྱིས་ཡས་རིམ་ཀྱི་རིམ་པ་ཆད། དཀྱིལ་འཁོར་བྲི་བའི་སྐབས་སུ། དེ་ནས་དཀྱིལ་འཁོར་ཁྲུ་གསུམ་དང་། །མཐེ་བོང་གསུམ་ནི་ལྷག་པར་བྱ། །ཞེས་ལུང་དུ་དྲངས་པ་ནོར་ཏེ། ལུང་འདི་བདག་མེད་མ་ཡི་དཀྱིལ་འཁོར་གྱི་ཚད་སྟོན་པའི་སྐབས་ཡིན་གྱི། ཡབ་ཀྱི་མ་ཡིན་ཏེ། གལ་ཏེ་ཡིན་ན་དཀྱིལ་འཁོར་གྲུ་གསུམ་པའི་ཚད་བྱས་ལ་ཞེས་དང་། གུར་དུ། རྡོ་རྗེ་ཅན་གྱི་ཁྲུ་གསུམ་པ། །ཞེས་པ་དང་ནང་འགལ་བར་འགྱུར་ཞིང་། ལྷག་པ་བྱས་ཤེས་པའི་ཚིག་ལ་ཡང་དཔྱད་པ་མ་ཞུགས་པའོ། །དཀྱིལ་འཁོར་བྲི་ཞིང་རྒྱན་དགྲམ་པ་ཚར་བ་དང་། ཕྱོགས་བཞིའི་གཏོར་མ་བྱེད་པ་ནོར་ཏེ། རྗེ་བཙུན་རྩེ་མོས། དེ་ལྟར་དཀྱིལ་འཁོར་བྲི་བ་ནི་བགེགས་ཐམས་ཅད་ཞི་བར་བྱ་བ་དང་། ཤིས་པར་བྱ་བའི་ཕྱིར་སྟངས་སྟབས་དང་གཏོར་མ་རྣམས་ལེགས་པར་བསྡུ་བ་ནས་འབྱུང་བ་ལྟར་བྱས་ཏེ། ཞེས་དབང་ལྡན་གྱི་རྩིག་པ་བྲི་ཚར་ནས་དཀྱིལ་འཁོར་བྱིན་པོ་བྲི་བའི་བར་ཆད་ཞི་བའི་ཕྱིར་གཏོང་བ་ཡིན་གྱི། བྲི་ཚར་ནས་གཏོང་བ་མིན་ལ། གཞན་རྣམས་འབྱུང་པོ་ཁོ་ནའི་གཏོར་མར་བྱས་ནས་ལྷོ་སྒོ་བ་ལ། ཐུགས་ཀྱི་རྡོ་རྗེ་ཕྱོགས་སྐྱོང་བ། །ཞེས་དང་། ཙིཏྟ་བཛྲ་སོགས་ལྷ་དང་འབྱུང་པོ་ཐ་མི་དད་དུ་བྱེད་པ་ནི་ཆེས་ནོར་ཞིང་། དེ་དག་གི་མགྲོན་གྱི་བསྐྱེད་ཆོག་རྒྱས་པར་བྱེད་པའང་། འདི་པའི་ལུགས་ལ་བཤད་པ་མེད་ལ། གལ་ཏེ་བྱེད་ནའང་ཨ་བྷ་ཡཱའི་ལུགས། ཞྭ་ལུ་བའི་ལག་ལེན་འདིས་མི་རུང་། སློབ་དཔོན་བྷ་ཝ་པའི་རྡོ་རྗེ་མཁའ་འགྲོའི་འགྲེལ་པར་བཤད་པའི་དོན། རྗེ་བཙུན་རྩེ་མོས་གནད་ཀྱི་གསལ་བྱེད་དུ་བཀྲལ་བ་ལྟར་བྱེད་དགོས་སོ། །བསྟོད་པ་ཚར་ནས་ནང་མཆོད་འབུལ་བའང་ནོར་ཏེ། ཡོངས་བཟུང་ལས། ནང་ཞུགས་ཐུབ་དབང་དཔག་མེད་པ། །ཧཱུྃ་བྱུང་རྡོ་རྗེ་བཅས་པའི་ལྕེས། །སྙིང་གར་ཟླ་བ་རྒྱས་པ་ཡི། །དཀྱིལ་འཁོར་མ་ལུས་ཚིམ་པར་བྱ། །ཞེས་དང་། རྗེ་བཙུན་རྩེ་མོས། བྱིན་གྱིས་བརླབས་ལ་བདག་ཉིད་མྱང་བར་བྱའོ། །ཞེས་རང་གི་མྱང་བ་ཙམ་བྱ་བ་ཡིན་གྱི། ནང་མཆོད་རྒྱས་པར་འབུལ་བ་ནི་མ་ཡིན་ཏེ། ཡིན་ན་རོལ་མོ་དང་། ན་བཟའ་དང་། ནང་བདུད་རྩི་དང་། མཆོད་པ་ཉི་ཤུ་པ་དང་བསྟོད་པས་ཀྱང་བསྟོད་ལ། ཞེས་པ་དང་ནང་འགལ་བར་འགྱུར་ལ། མན་ངག་ལུགས་ལ་ཡང་དེ་ལྟར་བྱ་དགོས་པར་འགྱུར་ཏེ། དབང་གི་ཆུ་བོར་བསྟོད་པའི་མཆོད་པའོ། །དེ་ལྟར་མཆོད་པའི་ཁྱད་པར་རྣམས་ཀྱིས་དཀྱིལ་འཁོར་གྱི་འཁོར་ལོར་མཆོད་པས་མཉེས་པར་བྱས་ལ། རང་གི་ལྕེ་ལ་བདུད་རྩི་མྱངས་ལ། རང་གི་སྙིང་གའི་དཀྱིལ་འཁོར་ཡང་མཉེས་པར་བྱའོ། །ཞེས་གསུངས་པའི་ཕྱིར་རོ། བདག་འཇུག་གི་སྐབས་སུ་འཁྱིལ་པའི་སྔགས་བཟླས་པའི་གོས་དམར་པོའི་སྨད་གཡོགས་དང་། རཀྵ་ཧཾ་གིས་སྟོད་གཡོགས་སྦྱིན་པའང་ནོར་ཏེ། བཟང་པོ་ཡོངས་བཟུང་ལས། དེ་ནས་བླ་མ་རྡོར་འཛིན་གྱིས། །སློབ་མ་སྡོམ་པ་དང་ལྡན་ལ། །གོས་དམར་གྱོན་ལ་མིག་རས་ཀྱིས། །མིག་དག་དགབ་པ་བྱས་ནས་ནི། །ཞེས་དང་། རིན་ཆེན་འབར་བ་ལས། དེ་ནས་སློབ་མ་གོས་དམར་པོས། །གདོང་གཡོགས་མེ་ཏོག་ཕྲེང་བཟུང་ལ། །ཞེས་དང་། རྫེ་བཙུན་རྩེ་མོས། སློབ་དཔོན་གོས་དམར་པོ་དང་ལྡན་པས། རྡོ་རྗེ་བཟུང་བས་སློབ་མ་ལ་གོས་དམར་པོ་བསྐོན་ཏེ། ཨ་ཁཾ་བཱི་ར་ཧཱུྃ། ཞེས་བྱ་བས་གོས་དམར་པོས་གདོང་གཡོགས་ཤིང་། ཞེས་བཤད་པ་དང་འགལ་ཏེ། ལུང་དེ་དག་ལས། གོས་དམར་དང་མིག་རས་སྦྱིན་པར་བཤད་ཀྱི། སྟོད་གཡོགས་སྨད་གཡོགས་མ་བཤད་ལ། ཡོ་ག་དང་། ཕྲེང་བ་སོགས་ནས་བཤད་ཀྱང་། དེ་དག་འདིར་ཤེས་བྱེད་དུ་མི་རུང་ངོ་། །སྡུག་པ་ཁྱོད་ནི་སུ་ཞིག་ཡིན། །ཞེས་སོགས་ཀྱིས་དྲིས་ལན་བྱས་ནས་དཔྲལ་བར་ཨོཾ་སོགས་ཀྱི་སྐུ་གསུང་ཐུགས་སྦྱང་བ་གོང་འོག་ནོར་ཏེ། བཟང་པོ་ཡོངས་བཟུང་ལས། སྐུ་གསུམ་རྣམ་པར་སྦྱང་བའི་ཕྱིར། །ཡི་གེ་གསུམ་པོ་རྣམ་པར་དགོད། །གསང་སྔགས་ཟློས་ཞིང་ལག་བཟུང་ནས། །སློབ་མ་གཞུག་པར་བྱ་བ་ཡིན། །ཨོཾ་གི་ལི་གི་ལི་མ་ལི་གུ་ནི་ཏ་བཛྲ་སཏྭ་ཙ་ལེ་ཡུམ་ཡུམ་ཡུམ་སྭཱ་ཧཱ། སློབ་མ་གཞུག་པའི་སྔགས་སོ། །སྡུག་པ་ཁྱོད་ནི་སུ་ཞིག་ཅེས། །བླ་མས་སློབ་མ་ལ་ནི་དྲི། །ཞེས་དང་། རིན་ཆེན་འབར་བ་ལས། བསྲུང་ཞིང་སྐུ་གསུང་ཐུགས་སྦྱངས་ལ། །བུ་སྡུག་ཁྱོད་སུ་ཅི་ལ་དགའ། །ཞེས་དང་། རྗེ་བཙུན་རྩེ་མོས་ཀྱང་། ཐོག་མར་ཡི་གེ་གསུམ་གྱིས་སྦྱངས་ནས། དྲིས་ལན་བཤད་པ་དང་འགལ་བའི་ཕྱིར་རོ། །བུདྡྷ་པཱུ་ཛ་སོགས་ཀྱིས་ཕྱག་བྱས་ནས། རྣམ་སྣང་དུ་བསྐྱེད་པ་གོང་འོག་ནོར་ཏེ། བཟང་པོ་ཡོངས་བཟུང་དུ། དེ་ནས་ནང་དུ་བཅུག་ནས་ནི། །རྣམ་པར་སྣང་མཛད་སྦྱོར་བྱིན་ལ། །སྔགས་ཀྱི་བྱིན་གྱིས་བརླབས་བྱས་ཏེ། །དེ་ནས་དམ་ཚིག་གཟུང་བར་བྱ། །ཨོཾ་བུདྡྷ་པཱུ་ཛོ་པ་ཐཱ་ན་ཡ་སོགས་གསུངས་ཤིང་། རྗེ་བཙུན་རྩེ་མོས་ཀྱང་། སློབ་མ་དེ་བདག་མེད་མའི་ང་རྒྱལ་ལས་རྣམ་པར་སྣང་མཛད་དུ་བསྐྱེད་དོ། །དེ་ནས་སློབ་མས་ཨོཾ་བུདྡྷ་པཱུ་ཛོ་པ་ཐཱ་ན་སོགས་གསུངས་པ་དང་འགལ་བའི་ཕྱིར་རོ། །ཡེ་ཤེས་དབབ་པའི་རྗེས་ལ། མན་ངག་ལུགས་ལྟར་ཏིཥྛ་བཛྲས་བརྟན་པར་བྱེད་པའང་ནོར་ཏེ། བཟང་པོ་ཡོངས་བཟུང་ལས། ཨོཾ་ཏིཥྛ་བཛྲ་ས་མ་ཡཱ་པྲ་ཏི་པ་ལི་ཏ་ཧཱུྃ་ཧཱུྃ་ཧཱུྃ་ཧོ་ཧོ་ཧོ་སྭཱ་ཧཱ། ཡེ་ཤེས་དབབ་པ་ལས་མི་བསྐྱོད་པར་བྱ་བའི་སྔགས་སོ། །ཞེས་དང་རྗེ་བཙུན་རྩེ་མོས། བབས་པ་དེ་བརྟན་པར་བྱ་བའི་ཕྱིར་སྤྱི་བོར་རྡོ་རྗེ་བཞག་ལ། ཨོཾ་ཏིཥྛ་བཛྲ་སོགས་དང་། ཞེས་བྱ་བ་བརྗོད་ལ་དམིགས་པ་གཏོད་དུ་གཞུག་གོ །ཞེས་པ་དང་འགལ་བའི་ཕྱིར་རོ། །དེ་བཞིན་གཤེགས་པ་ཀུན་གྱིས་གནས། །སོགས་ཀྱིས་གསོལ་བ་འདེབས་པ། བཟང་པོ་ཡོངས་བཟུང་སོགས་ཌོམྦི་པའི་ལུགས་ཀྱི་ཡི་གེ་རྣམ་དག་ལས་མ་བཤད། སྔོན་འགྲོ་ཤིས་པའི་སྐབས་སུ། སྟེང་དུ་གདུགས་དཀར་པོ་ཞེས་པ་ནོར་ཏེ། རྗེ་བཙུན་རྩེ་མོས་སྟེང་དུ་བླ་བྲེ་བྲེས་པ་དང་། གཡས་སུ་གདུགས་དཀར་པོ་དང་། གཡོན་དུ་རྒྱལ་མཚན་བསྒྲེངས་པ་དང་། ཞེས་འདི་དང་མན་ངག་ལུགས་གཉིས་ཀའི་དཀྱིལ་ཆོག་ནས་གསུངས་པ་དང་འགལ་ཞིང་། ཁྱེད་ཀྱིས་འོག་རྡོ་རྗེ་སློབ་དཔོན་གྱི་དབང་གིས་སྐབས་ནས། དབང་སྟེགས་ཀྱི་སྟེང་ན་བླ་བྲེ། གཡས་སུ་ཧཱུྃ་ལས་གདུགས། གཡོན་དུ་ཨོཾ་ལས་རྒྱལ་མཚན་ཞེས་བཤད་པ་དང་ནང་འགལ་བའི་ཕྱིར་རོ། །སློབ་མ་མེ་ཏོག་གང་ལ་ཕོག་པའི་ལྷར་བསྐྱེད་དེ། ཡུངས་ཀར་དང་ཆུས་སྦྱངས་ནས་བཀྲ་ཤིས་བྱེད་པའང་ནོར་ཏེ། བཟང་པོ་ཡོངས་བཟུང་དང་། རིན་ཆེན་འབར་བ་ལས། དཀྱིལ་འཁོར་གཉིས་པ་སློབ་མ་གཞག །མཆོད་ཡོན་ཞབས་བསིལ་ལ་སོགས་སྦྱིན། །སྦྱང་བའི་ཆོ་ག་བྱས་ནས་ནི། །སློབ་མ་ཤིས་པར་འདོད་པའི་ཕྱིར། །བླ་མས་བཀྲ་ཤིས་གླུར་བླང་བྱ། །ཞེས་དང་། རྗེ་བཙུན་རྩེ་མོས། དང་པོར་མེ་ཏོག་གང་ཕོག་གི་ལྷར་ཡན་ལག་བཞི་རྫོགས་སུ་བསྐྱེད། དེ་ལ་ཆུ་བཞི་དབུལ། དེ་ནས་སྦྱང་བ་བྱས་ནས་མེ་ཏོག་སོགས་ཀྱི་མཆོད་དེ་བཀྲ་ཤིས་བྱ་བར་བཤད་པ་ལས། ཆུ་བཞི་སོགས་ཀྱི་མཆོད་པ་རྣམས་ཆད་པའི་ཕྱིར་རོ། །བཀྲ་ཤིས་ཀྱི་ཚིགས་བཅད་ཀྱང་། སེམས་ཅན་ཀུན་ལ་ཕན་འབྱུང་མངའ་བ་པོ། །ལ་སོགས་པ་རྡོ་རྗེ་འབྱུང་བ་ནས་བཤད་པ་ལྟར་བྱེད་པའང་ནོར་ཏེ། ཤླཽ་ཀ་བཅུ་དགུའི་བདག་ཉིད་ཅན་བཀྲ་ཤིས་དེ་ནི། དཔལ་མཆོག་ནས་གསུངས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་སྒོ་ཉི་ཤུ་རྩ་ལྔ་དང་བསྟུན་ནས་བཅོམ་ལྡན་འདས་ཀྱིས་མཛད་པ་ཉི་ཤུ་རྩ་ལྔར་བསྟན་པའི་ཤིས་པ་ཡིན་ལ། འདིར་ནི། བཟང་པོ་ཡོངས་བཟུང་འགྲེལ་པ་ཀུ་མུ་ཏི། རིན་ཆེན་འབར་བ་གསུམ་ཆར་དུ་གུར་ལས་གསུངས་པ་མཛད་པ་བརྒྱད་དང་བསྟུན་པའི་བཀྲ་ཤིས་ཤླཽ་ཀ་བཅུ་གསུམ་པ་གསུངས་པས་དེས་བྱ་བར་རིགས་པའི་ཕྱིར་རོ། །འོད་དཔག་མེད་རྡོ་རྗེའི་དབང་ལ། ཨོཾ་ཤྲཱི་ཧེ་རུ་ཀ་ཨ་དྷི་པ་ཏི་སྟྭཾ་ཞེས་སོགས་ཀྱིས་རྡོ་རྗེ་སྦྱིན་པ་ནོར་ཏེ། རྗེ་བཙུན་རྩེ་མོས་ཨོཾ་བཛྲ་ཨ་རལླི་ཧོ་བཛྲ་བ་ར་ཏ་ཀ་ཧཱུྃ། ཞེས་བརྗོད་ལ་སློབ་མའི་ལག་པ་གཡས་པར་རྡོ་རྗེ་གཏད། ཅེས་པ་དང་འགལ་བའི་ཕྱིར་རོ། །བརྟུལ་ཞུགས་ཀྱི་རྡོ་རྗེ་སེམས་དཔའ་ལ་ཟླ་གདན་བྱེད་པའང་ནོར་ཏེ། རྡོ་རྗེ་སེམས་དཔའ་མི་བསྐྱོད་པའི་རྣམ་པར་བསྐྱེད་པའི་ཕྱིར་དང་། རྗེ་བཙུན་རྩེ་མོས་ཉི་གདན་དུ་འདི་དང་མན་ངག་ལུགས་གཉིས་ཀྱི་དཀྱིལ་ཆོག་ཏུ་བཤད་པ་དང་འགལ་བའི་ཕྱིར་རོ། །དབང་བཞི་ཀའི་མཇུག་ཏུ། རྗེ་བཙུན་རྩེ་མོས་བཤད་པའི་ས་དུ་ཐོབ་དང་། བརྡའ་གང་ཡིན་པ་གཉིས་ཆད་དེ། གསང་དབང་གི་སྐབས་སུ་ཨ་བྷ་ཡཱ་སོགས་ཀྱིས་བཤད་པ་ལྟར། ཐོག་མར་ཡབ་དང་། དེ་ནས་འདི་ནི་བླ་ན་མེད་སོགས་ཀྱི་ཡུམ་གྱི་བྱང་སེམས་གནང་བར་བྱེད་པའང་འདིའི་ལུགས་ལ་ཤིན་ཏུ་ནོར་ཏེ། རྗེ་བཙུན་རྩེ་མོས། དེ་ནས་དེ་ཁོ་ན་ཉིད་བརྗོད་པར་བྱ་སྟེ། འདི་ནི་དེ་ཉིད་བླ་ན་མེད། །ཅེས་དབང་གི་དེ་ཁོ་ནར་གསུངས་པའི་ཕྱིར་རོ། །གལ་ཏེ་བཟང་བཟུང་དང་། རིན་ཆེན་འབར་བ་གཉིས་ཀ་ལས། དག་པའི་ལྕེ་ཡི་མཆོག་གིས་ནི། །གཉིས་ཀ་ལས་བྱུང་བླང་བར་བྱ། །ཞེས་བཤད་དོ་ཞེས་ལུང་དེའི་དོན་ནི། ཡབ་ཡུམ་སོ་སོའི་བྱང་སེམས་སྟེར་བ་མིང་གྱི། རྗེ་བཙུན་རྩེ་མོས། སློབ་དཔོན་ཡབ་ཡུམ་གྱི་མཁའ་གསང་ནས་བྱང་ཆུབ་ཀྱི་སེམས་དུང་དང་ཀུནྡ་ལྟར་དཀར་བ། སློབ་མའི་ལྕེ་ལ་བཞག་པར་སློབ་དཔོན་དང་སློབ་མ་གཉིས་ཀས་བསྒོམས་ལ། ཞེས་པ་ལྟར་གཉིས་ཀའི་བྱང་སེམས་ཡབ་ཀྱི་ཕྱོགས་གཅིག་ཏུ། གནང་བས་ན་ཡབ་ལ་ཐོབ་པ་ཞེས་སུ་མིང་འདོགས་པ་ཡིན་གྱི། གཞན་དུ་ན་གཉིས་ཀ་ལས་བྱུང་ཞེས་པ་འདི་མི་འཐད་པར་འགྱུར། ཤེས་རབ་ཡེ་ཤེས་ཀྱི་དབང་ལ་བཅོམ་ལྡན་ཞི་བ་ཆེན་པོ་ཀྱེ་ཞེས་སོགས་གསོལ་བ་གདབ་པའང་ནོར་ཏེ། རིན་ཆེན་འབར་བ་དང་། རྫེ་བཙུན་རྩེ་མོས། བྱང་ཆུབ་རྡོ་རྗེ་སངས་རྒྱས་ལ་སོགས་བཤད་པ་དང་འགལ་བའི་ཕྱིར་རོ། །རྣལ་འབྱོར་དབང་ཕྱུག་ཌོམྦི་ཧེ་རུ་ཀ །དེས་ལས་བརྒྱུད་པའི་སྨིན་གྲོལ་ཚུལ་འདི་ལ། །ཌོམྦི་པ་ཡི་ཡབ་ཡུམ་སྒྲུབ་ཐབས་དང་། །མི་ཐུབ་ཟླ་བའི་ཀུ་མུ་ཏི་དང་ནི། །བཟང་པོ་ཡོངས་བཟུང་ཡན་ལག་དྲུག་གསུམ་དང་། །དཔའ་བོ་རྡོ་རྗེའི་རིན་ཆེན་འབར་བ་དང་། །རྗེ་བཙུན་རྩེ་མོའི་རྣམ་བཤད་ཉི་འོད་དང་། །དཀྱིལ་ཆོག་ལ་སོགས་ཡང་དག་གཞུང་ལུགས་ཡིན། །དེས་ན་ཌོམྦིའི་རྗེས་སུ་འཇུག་པ་རྣམས། །གཞུང་བཟང་འདི་དག་རྣམས་དང་མི་མཐུན་ན། །རིགས་རུས་ལོངས་སྤྱོད་གང་གིས་ཆེ་གྱུར་པ། །སུ་ཡིས་བཀྲལ་ཡང་ལོག་པའི་ལམ་དུ་ཤེས། །དེ་ཕྱིར་དེང་སང་ཕྱག་ལེན་མཛད་རྣམས་ལ། རྣམ་དག་གཞུང་དང་མཐུན་པ་མ་མཐོང་ནས། །མཁྱེན་རབ་དབང་ཕྱུག་དཔལ་ལྡན་ཆོས་ཀྱི་རྗེ། །ཐམས་ཅད་མཁྱེན་པ་ཡེ་ཤེས་རྒྱལ་མཚན་དཔལ། །བཟང་པོའི་ཞབས་རྡུལ་སྤྱི་བོར་གུས་བླངས་པ། །ཤཱཀྱའི་དགེ་སློང་ཀུན་དགའ་བཟང་པོ་ཡིས། །བཤེས་གཉེན་དམ་པ་རྣམས་ལ་ཞུས་པ་ཡིན། །དེ་ཡི་དགེ་བ་དབང་པོའི་རྡོ་རྗེ་འདིས། །ལམ་ལོག་ལྷ་མིན་དཔུང་རྣམས་ཕམ་བྱས་ཏེ། །ལམ་བཟང་ལྷ་དབང་རྒྱལ